Alexander episcopus .... venerabilibus fratribus universis archiepiscopis ac dilectis filiis abbatibus, prioribus, decanis, archidiaconis, archipresbyteris et aliis acclesiarum prelatis et clericis universis cujuscumque ordinis vel professionis per regnum Sicilie et Apaulie (sic) constitutis ad quos littere iste pervenerint, salutem etc.... De pia et sancta conversatione dilectorum filiorum fratrum de ordine Predicatorum frequenter evenire percepimus, quod quando aliqui fideles, seculum relinquentes, bona sua piis locis et pauperibus deputant aliqua de bonis ipsis predictis fratribus pro edificiis, libris et vestibus et aliis earum necessitatibus, largiuntur. Nonnulli vero aliqua bona ad se spectantia fratribus eisdem pro similibus rebus, divine retributionis intuitu, in ultima voluntate relinquunt, sed conantibus vobis aliquando mediam, quandoque tertiam vel quartam partem de bonis ipsis, pretextu portionis canonice ab eisdem fratribus vel ultimarum executoribus voluntatum ac descendentium heredibus extorquere, in grave ipsorum prejudicium et scandalum fidelium predictorum concessa vel relicta hujusmodi integre percipere non summuntur. Nos itaque, misericorditer attendentes, quod non solum indecens et indignum, immo [Fol. 27] est ab omni penitus humanitate remotum aliquid de premissis ab eisdem fratribus exigi, qui sub extrema paupertate viventes de prelatorum et ecclesiarum eleemosynis deberent penitus sustentari, universitatem vestram per Dei misericordiam obsecramus et in remissionem vobis injungimus peccatorum ac, per apostolica scripta, districte precipiendo, mandamus, quatinus circa personas dictorum fratrum, affectum benivolum pro divina, et nostra reverentia dirigentes, nichil ab eis vel predictis executoribus aut heredibus de bonis hujusmodi, ulterius exigatis, sed honera (sic) paupertatis eorum, de bonorum vestrorum subsidiis potius relevetis, ita quod exinde apud nos gratiosi favoris augmentum, vobis proveniat, et nulla super hoc coactionis necessitas intercedat. Datum Anagnie, V idus martii. – anno quinto.